google/wiki40b huggingface dataset:
Πήτερ Σούμαν

Θέατρο Bread and Puppet

Ο Σούμαν ίδρυσε τον θίασο το 1963 στην πόλη της Νέας Υόρκης,με την ονομασία του (Ψωμί και Μαριονέτα) να προκύπτει από την ελεύθερη παροχή φρεσκοψημένου ψωμιού κατά τη διάρκεια των παραστάσεων, συνήθως και με συνοδεία διαφόρων βουτηγμάτων. Το συγκεκριμένο θέατρο είναι γνωστό σύμφωνα με τα τοπικά μέσα ενημέρωσης για την αναρχική, μη εμπορική, συμμετοχική, και πολιτικά έντονη ατμόσφαιρα και καλλιτεχνική προσέγγιση του. Ανάμεσα στις πιο αξιόλογες παραστάσεις του θεάτρου είναι η Nativity 1992 (Θεία Γέννηση), παράσταση για την οποία οι Τάιμς της Νέας Υόρκης ανέφεραν ως ένα πρότυπο παραδοσιακής παραστατικής τέχνης. Άλλες αξιόλογες παραστάσεις υπήρξαν η Divine Reality Comedy (Θεία Κωμωδία ριάλιτι), καθώς και η συμμετοχή του σε τοπικά φεστιβάλ.

Βερμόντ

Μετά την πρώτη δεκαετία του θιάσου στη Νέα Υόρκη, ο Σούμαν αποφάσισε να μετακινηθεί στο Βερμόντ αποδεχόμενος τη συνεργασία που του προτάθηκε με ένα τοπικό κολλέγιο της περιοχής για την πραγματοποίηση παραστάσεων εντός του εκπαιδευτικού οργανισμού. Μετά από λίγα χρόνια, ο Σούμαν δημιούργησε την παράσταση με ονομασία Domestic Resurrection Circus (Τσίρκο Εγχώριας Ανάστασης), η οποία ήταν μια μίξη βοντβίλ κωμωδίας και πολιτικού σχολιασμού, και μαζί με τις γιγαντιαίες μαριονέτες του θιάσου, η παράσταση μετατράπηκε σε ετήσια παράδοση κατά το καλοκαίρι. Η παράσταση διοργανώνονταν έως και το 1998, έτος κατά το οποίο είχε πάνω από 30.000 θεατές. Έκτοτε, διοργανώνεται στη θέση της μια μικρότερη παράσταση κάθε καλοκαίρι.

Έκθεση με θέμα την Παλαιστίνη

Το 2007 ο Σούμαν παρουσίασε την έκθεση ζωγραφικής Πίνακες της Ανεξαρτησίας: Εμπνευσμένοι από Τέσσερις Ιστορίες στην Βοστώνη και στο Μπούρλινγτον του Βερμόντ. Η έκθεση βασίζονταν στις 10 ημέρες τις οποίες ο Σούμαν πέρασε στις κατεχόμενες περιοχές της Παλαιστίνης, καθώς και στοιχεία από το Γκέτο της Βαρσοβίας, το οποίο ήταν το μεγαλύτερο γκέτο το οποίο η Ναζιστική Γερμανία είχε επιβάλλει κατά το Β´ Παγκόσμιο Πόλεμο. 
Η έκθεση προκάλεσε αντιδράσεις και ο Σούμαν δέχτηκε κριτική πως ήταν Αντι-Σιωνιστής, Αντι-Σημίτης, καθώς και ήπιος αρνητής του Ολοκαυτώματος, κατηγορίες τις οποίες ο Σούμαν αρνήθηκε απαντώντας πως δεν ισχυρίζεται πως αυτά που συμβαίνουν στην Παλαιστίνη είναι τα ίδια με αυτά που συνέβησαν στη Βαρσοβία, αλλά σίγουρα λειτουργούν ως υπενθύμιση. Το 2008 δημιούργησε μια νέα έκθεση με θέμα την ισραηλινό-παλαιστιανική σύρραξη με τίτλο "Το πανεπιστήμιο του Μαχντί: Η ιστορία ενός νεαρού Παλαιστινίου", η οποία πραγματεύεται μια υπόθεση άδικης φυλάκισης στο Ισραήλ.
Σιδηροδρομικός Σταθμός Κορίνθου (παλαιός)

Ιστορικό

Το κτήριο του σταθμού με τη σημερινή του μορφή κατασκευάστηκε το 1955. Ο αρχιτέκτονας που σχεδίασε το κτήριο ήταν ο Αντώνης Δραγούμης. Ο σταθμός κατασκευάστηκε σύμφωνα με τη γενική εικόνα της Κορίνθου την εποχή εκείνη. Έχει γίνει μέριμνα για την αντισεισμική λειτουργία του κτηρίου, ενώ υπάρχουν ζωγραφισμένα θέματα της μυθολογίας της περιοχής στις αίθουσες και το προστύλιο του σταθμού. Το συγκεκριμένο κτήριο είναι το μοναδικό της πόλης στο οποίο υπάρχουν εκτενείς αναφορές στην ιστορία της πόλης. Στο χώρο υπάρχουν επίσης αντλιοστάσια, μηχανοστάσιο και βοηθητικά κτήρια για τη λειτουργία του σταθμού. Κάποια από αυτά χρονολογούνται από το 1929 και άλλα από το 1916. Το κτήριο στη πρώτη του μορφή κατασκευάστηκε από την εταιρεία Σιδηροδρόμων Πειραιώς Αθηνών Πελοποννήσου.
930 Βεστφαλία

Φυσικά χαρακτηριστικά

Η μέση διάμετρος της Βεστφαλίας εκτιμάται σε 36,48 χιλιόμετρα. O φασματικός τύπος της είναι Ch, ενώ το άλβεδό της είναι 0,037. Είναι άγνωστο αν και με ποια περίοδο περιστρέφεται η Βεστφαλία γύρω από τον εαυτό της.
Α.Σ. Αστήρ Βλαχιώτη Λακωνίας

Άλλα αθλητικά τμήματα

Ο Α.Σ. Αστήρ Βλαχιώτη διατηρεί ενεργό επίσης τμήμα καλαθοσφαίρισης ανδρών και γυναικών, όπου σύσσωμο λαμβάνει μέρος στις διοργανώσεις της Ένωσης Καλαθοσφαιρικών Σωματείων Κεντρικής και Νότιας Πελοποννήσου. Στο παρελθόν διέθετε επίσης τμήμα πετοσφαίρισης.
Γιάννης Χριστόπουλος

Προπονητική σταδιοδρομία

Ο Χριστόπουλος ξεκίνησε την προπονητική σταδιοδρομία του το 1996, σε ηλικία 22 ετών, με τα τμήματα νέων της ρουμανικής CS Universitatea Mobitelco Cluj-Napoca. Στη συνέχεια έγινε βοηθός προπονητή στον Απόλλωνα Πάτρας, όπου εργάστηκε υπό τον προπονητή Ντιρκ Μπάουερμαν. Εργάστηκε επίσης ως βοηθός προπονητή υπό το Μπάουερμαν στη γερμανική Brandt Hagen. 
Η σταδιοδρομία του ως πρώτος προπονητής ξεκίνησε το 2004 στην Κύπρο με την ΑΕΛ Λεμεσού. Ήταν επίσης ο προπονητής του Απόλλωνα Πάτρας. Ως προπονητής του ΑΠΟΕΛ, κέρδισε το πρωτάθλημα της Α΄ κατηγορίας Κύπρου το 2010. 
Έγινε βοηθός προπονητή υπό το Ντιρκ Μπάουερμαν και πάλι, αυτή τη φορά στη Μπάγερν Μονάχου. Μετά την αποχώρηση του Μπάουερμαν από το σύλλογο στις 27 Σεπτεμβρίου 2012, ο Χριστόπουλος προήχθη ως ο νέος προπονητή της ομάδας για την περίοδο 2012-13. Ωστόσο, στις 27 Νοεμβρίου 2012, αντικαταστάθηκε από τον Σβέτισλαβ Πέσιτς. 
Από το 2013 ως το 2017, ήταν βοηθός προπονητή στην Εθνική Κίνας, αρχικά υπό τον Παναγιώτη Γιαννάκη και ακολούθως υπό τον Gong Luming. Το 2017, προσλήφθηκε ως προπονητής από την κινέζικη Μπεϊτζίνγκ Ντακς.
Τζιοβάνι Πάολο Πανίνι

Βιογραφία

Γεννήθηκε στην Πιατσέντσα στην βόρεια Ιταλία, και έλαβε την εκπαίδευση του στην ίδια πόλη με έναν από τους καθηγητές του να είναι και ο θεατρικός σκηνοθέτης Φραντσέσκο Γκάλι Μπιμπιένα (Francesco Galli Bibiena).  Το 1711 μετακόμισε στην Ρώμη όπου ξεκίνησε τις σπουδές του στην ζωγραφική υπό τον Μπενεντέτο Λούτι (Benedetto Luti). Κατόπιν άρχισε να εργάζεται ως ζωγράφος και απέκτησε φήμη ως διακοσμητής πολυτελών οικιών και παλατιών, όπως τα  Villa Patrizi (1719–1725), Palazzo de Carolis (1720), και το Seminario Romano (1721–1722). Το 1719 έγινε δεκτός στον σύλλογο των βιρτουόζων του Πάνθεον (Congregazione dei Virtuosi al Pantheon), και μετέπειτα άρχισε να διδάσκει στην Ακαδημία του Αγίου Λουκά  (Accademia di San Luca) και την Γαλλική Ακαδημία (Académie de France) όπου επηρέασε καλλιτεχνικά τον Γάλλο ζωγράφο Ζαν Ονορέ Φραγκονάρ.
Ως ζωγράφος, ο Πανίνι έγινε κυρίως γνωστός για τις απεικονίσεις τοπίων της Ρώμης, κυρίως ως προς τις αρχαιότητες της πόλης. Ανάμεσα στα πιο διάσημα έργα του είναι η διακόσμηση με έργα του στο εσωτερικό του Πάνθεον της Ρώμης (ανάθεση έργου από τον Φραντσέσκο Αλγκαρόττι). Τα περισσότερα έργα του διαθέτουν επίσης και το στοιχείο του καπρίτσιο, φανταστικά αρχιτεκτονικά στοιχεία και λεπτομέρειες κτηρίων τα οποία δεν υπήρχαν στην πραγματικότητα, παρομοίως με τα έργα του Μάρκο Ρίτσι ή τον Τζιοβάνι Μπατίστα Πιρανέζι. Ο Πανίνι ζωγράφισε επίσης πορτραίτα, ανάμεσα στα οποία ήταν και αυτό του Πάπα Βενέδικτου ΙΔ´.
Κατόπιν το 1754 ανέλαβε την διεύθυνση της Ακαδημίας του Αγίου Λουκά, και πέθανε μερικά χρόνια αργότερα στις 21 Οκτωβρίου 1765 στην Ρώμη.

Άλλες ενασχολήσεις

Κατά το διάστημα όπου ο Πανίνι ήταν μέλος του διδακτικού προσωπικού της Γαλλικής Ακαδημίας στην Ρώμη, δίδασκε επίσης προοπτική και οπτική. Οι καινοτόμες πρακτικές σε ότι αφορά την προοπτική αποτέλεσαν την βάση για την μετέπειτα τεχνική της προβολής Πανίνι η οποία χρησιμοποιείται στην σύγχρονη φωτογραφική τεχνική της παραγωγής πανοραμικών θεάσεων με ψηφιακή συνένωση φωτογραφιών.
Μαϊάμι Χιτ

Ιστορία

Οι Μαιαμι Χιτ ιδρύθηκαν το 1988, κατά την διάρκεια της μεγάλης επέκτασης του ΝΒΑ. Η πρώτη τους παρουσία σε Πλει-οφ ήταν το 1992 όταν συνάντησαν στον πρώτο γύρο τους μετέπειτα πρωταθλητές Σικάγο Μπουλς από τους οποίους έχασαν με 3-0. Μέσα στην δεκαετία του 90 οι Χιτ πήραν σημαντικές εμπειρίες και προσέλαβαν για προπονητή τους τον Πατ Ράλι ο οποίος πέτυχε τον ερχομό στο Μαιαμι του σέντερ Αλόνζο Μούρνινγκ ο οποίος έγινε και σύμβολο για τους Χιτ.
Το 2003 επέλεξαν το Νο5 του Ντραφτ Ντουέιν Γουέιντ ο οποίος έχει εξελιχθεί σε ηγέτη της ομάδας από το Μαιαμι. Ένα χρόνο μετά τον πλαισίωσαν με τον επίσης μεγάλο αστέρα του ΝΒΑ Σακίλ Ο΄Νιλ καταφέρνοντας να κατακτήσουν το πρωτάθλημα του 2006 νικώντας τους Ντάλας Μάβερικς με 4-2 στην σειρα των τελικών σε μια σειρά που οι Χιτ βρέθηκαν πίσω με 2-0 και είχαν μειονέκτημα έδρας. Την σεζόν 2007-2008 πραγματοποίησαν μία από τις χειρότερες χρονίες τους τερματίζοντας με ρεκόρ 15-67 στην τελευταία θέση της Ανατολικής Περιφέρειας, ενώ την σεζόν που πέρασε τερματίσαν στην πεμπτη θέση της Ανατολικής Περιφέρειας με ρεκόρ 44-38 χάνοντας όμως με 4-3 στη σειρά από τους Ατλάντα Χοκς στον πρώτο γύρο των Πλει-οφ. Την σεζόν 2010-2011 κατάφεραν να φτάσουν στους τελικούς του ΝΒΑ για δεύτερη φορά αποκλείοντας στη σειρά τους Φιλαδέλφεια 76ers, Μπόστον Σέλτικς, και Σικάγο Μπουλς. Σε μια επανάληψη των τελικών του 2006, το 2011 έχασαν από τους Ντάλας Μάβερικς με 4-2 ενώ αυτή την φορά είχαν πλεονέκτημα έδρας.
Το 2012 έφτασαν για τρίτη φορά στην ιστορία τους στους τελικούς του ΝΒΑ αποκλείοντας τους Νιού Γιορκ Νικς, Φιλαδέλφεια 76ers και στους τελικούς της περιφέρειας τους Μπόστον Σέλτικς με 4-3. Με τους Ντουέιν Γουέιντ, Κρις Μπος και ΛεΜπρόν Τζέιμς στην σύνθεσή τους, κατέκτησαν το δεύτερο πρωτάθλημα, νικώντας στους τελικούς την Οκλαχόμα Σίτι Θάντερ με 4-1 αν και είχαν μειονέκτημα έδρας. MVP των τελικών αναδείχθηκε ο ΛεΜπρόν Τζέιμς. Την σεζόν 2012–2013 τερμάτισαν πρώτοι στην κανονική περίοδο με ρεκόρ 66–16 νικών-ηττών (το καλύτερο στην ιστορία του συλλόγου) και επίσης έκαναν το δεύτερο μεγαλύτερο σερί συνεχόμενων νικών στην ιστορία του ΝΒΑ με 27 νίκες (μετά τους Λος Άντζελες Λέικερς με 33 νίκες). Στα πλέι-οφ απέκλεισαν στο πρώτο γύρο τους Μιλγουόκι Μπακς με 4–0, στους ημιτελικούς της περιφέρειας τους Σικάγο Μπουλς με 4–1 και στους τελικούς της περιφέρειας τους Ιντιάνα Πέισερς με 4–3 φτάνοντας για τρίτη συνεχόμενη χρονιά σε τελικούς ΝΒΑ και τέταρτη συνολικά στην ιστορία τους.
Στους τελικούς ξεκίνησαν με εντός έδρας ήττα απέναντι στους Σαν Αντόνιο Σπερς αλλά κατάφεραν να ανακτήσουν πάλι το πλεονέκτημα έδρας με νίκη εκτός έδρας στον τέταρτο αγώνα. Στον έκτο αγώνα ένα τρίποντο του Ρέι Άλλεν 5 δευτερόλεπτα πριν από την λήξη έστειλε το παιχνίδι στην παράταση όπου οι Χιτ επικράτησαν με 103–100. Η σειρά πήγε σε έβδομο αγώνα όπου οι Χιτ επικράτησαν με 95–88 με τον ΛεΜπρόν Τζέιμς να σημειώνει 37 πόντους και αναδείχθηκαν πρωταθλητές για δεύτερη συνεχόμενη χρονιά και τρίτη στην ιστορία τους με 4–3 συνολικά στις νίκες. Ο ΛεΜπρόν Τζέιμς κέρδισε για δεύτερη συνεχόμενη χρονιά το βραβείο MVP των τελικών και της κανονικής περιόδου.

Λογότυπα

Το λογότυπο της ομάδας έχει εξελιχθεί με το πέρασμα του χρόνου.
The Rolling Stones (άλμπουμ)

Ο δίσκος

Ο δίσκος ηχογραφήθηκε στα "Regent Sound Studios" του Λονδίνου, τον Ιανουάριο και τον Φεβρουάριο του 1964 με παραγωγούς τους Έρικ Ίστον και Άντριου Λουκ Όλνταμ, με το συγκρότημα να περνάει όμως μόλις πέντε ημέρες στο στούντιο. Η κυκλοφορία του πραγματοποιήθηκε από την "Decca Records" στην Μεγάλη Βρετανία και από την "London Records" στην Βόρεια Αμερική. 
Η αμερικάνικη έκδοση του άλμπουμ πραγματοποιήθηκε στο τέλος Μαΐου του 1964 με σκοπό να συμπέσει με την άφιξη του συγκροτήματος στη Νέα Υόρκη την 1 Ιουνίου, όταν και ξεκίνησαν την πρώτη τους περιοδεία στις Ηνωμένες Πολιτείες. Η διαφορά ανάμεσα στην ευρωπαϊκή και την αμερικάνικη έκδοση είναι ότι στις Ηνωμένες Πολιτείες συμπεριλήφθηκε το κομμάτι "Not Fade Away", το οποίο είχε αποτελέσει την πρώτη Top-50 επιτυχία του συγκροτήματος στο Billboard.
Η πλειοψηφία των κομματιών που συμπεριλαμβάνονται στο άλμπουμ φανερώνουν την αγάπη των Rolling Stones για τα μπλουζ, αφού με εξαίρεση το τραγούδι "Tell Me (You're Coming Back)", το οποίο είναι σύνθεση των Μικ Τζάγκερ και Κιθ Ρίτσαρντς, τα κομμάτια του δίσκου είναι διασκευές σε καλλιτέχνες της μπλουζ και της ροκ εντ ρολ μουσικής.
Το εξώφυλλο του δίσκου είναι μια φωτογραφία του συγκροτήματος παρμένη από τον Νίκολας Ράιτ και δεν φέρει τον τίτλο του άλμπουμ ή το όνομα του συγκροτήματος, παρά μόνο την προαναφερθείσα φωτογραφία και το λογότυπο της "Decca Records".
Το "The Rolling Stones" σκαρφάλωσε στην κορυφή των βρετανικών τσαρτ, όπου παρέμεινε για δώδεκα εβδομάδες πριν το διαδεχθεί το "A Hard Day's Night" των Beatles. Επίσης, ανέβηκε στην ενδέκατη θέση του Billboard, παραμένοντας στον αμερικάνικο κατάλογο επιτυχιών για 35 εβδομάδες για να βραβευθεί τελικά ως χρυσός δίσκος. Το σινγκλ "Not Fade Away" γνώρισε μεγάλη επιτυχία στην πατρίδα του συγκροτήματος, φθάνοντας μέχρι την τρίτη θέση των τσαρτ, την υψηλότερη από οποιοδήποτε άλλο τραγούδι τους μέχρι τότε, ενώ το "Tell Me" υπήρξε το πρώτο Top-30 των Rolling Stones στις Ηνωμένες Πολιτείες και γνώρισε μεγάλη επιτυχία στην Ολλανδία και το Βέλγιο.
Οι κριτικές για το άλμπουμ υπήρξαν θετικές, με το "Allmusic" να το βαθμολογεί με 4,5 αστέρια με άριστα τα πέντε, ο Mark Prindle με 8 / 10 και το "Sputnik Music" με μέσο όρο βαθμολογιών 3,6 / 5.
Ιωάννης Αλβέρτος του Σλέσβιχ-Χόλσταϊν

Βιογραφία

Ήταν ο πρωτότοκος γιος του Γουλιέλμου-Φρειδερίκου τιτουλάριου δούκα του Σλέσβιχ-Χόλσταϊν και της Μαρίας-Μελίτας, κόρης του Ερνέστου Β΄ πρίγκιπα του Χοενλόε-Λάνγκενμπουρκ.
Ο Ιωάννης-Αλβέρτος-Βίκτωρ-Αλέξανδρος-Φρειδερίκος-Ερνέστος-Γοδεφρείδος-Αύγουστος-Ερρίκος-Βάλντεμαρ γεννήθηκε στο ανάκτορο Λουίζενλουντ του Σλέσβιχ. Πολέμησε κατά τον Β΄ Παγκόσμιο Πόλεμο από το 1939 ως το 1944, που τραυματίστηκε κοντά στο Ζεντλίσκ της Πολωνίας και υπέκυψε στα τραύματά του. Ήταν 27 ετών και άγαμος.
Θέμα Ιβηρίας

Το Θέμα Ιβηρίας ήταν στρατιωτική και διοικητική διαίρεση της Βυζαντινής Αυτοκρατορίας, Θέμα, που περιελάμβανε εδάφη της σημερινής Γεωργίας και Αρμενίας. Συστάθηκε επί του αυτοκράτορα Βασιλείου Β΄ με την προσάρτηση ενός τμήματος του βασιλείου της δυναστείας Μπραγκρατιότι (1000-1021) και αργότερα με προσάρτηση των Αρμενικών βασιλείων, που αποκτήθηκαν από τους Βυζαντινούς αποσπασματικά κατά τη διάρκεια του 11ου αιώνα. Ο πληθυσμός του θέματος ήταν πολυεθνικός με τους Αρμένιους πλειοψηφία και στο δόγμα χριστιανοί Χαλκηδόνιοι που οι Βυζαντινοί, ως θρησκευτικό όνομα, τους αποκαλούσαν με το εθνώνυμο "Ίβηρες". Το θέμα έπαψε να υφίσταται το 1045 με την αναβάθμιση σε Κατεπανάτο Μεγάλης Αρμενίας και Ιβηρίας και η περιοχή χάθηκε για τους βυζαντινούς το 1074, ως αποτέλεσμα των Σελτζούκικων επιδρομών.

Ιστορία

Το θέμα δημιουργήθηκε από τον αυτοκράτορα Βασίλειο Β΄ (976-1025) από τα εδάφη που κληρονομήθηκαν από το πρίγκιπα της Γεωργίας Δαβίδ Γ΄ του Τάο. Αυτές οι περιοχές - τμήματα με επίκεντρο το Τάο καθώς και αρκετές βόρειες περιοχές της δυτικής Αρμενίας συμπεριλαμβανομένων της Θεοδοσιουπόλεως που είχαν δοθεί στον Δαβίδ για την αποφασιστική συνδρομή του στην καταστολή από τον Βασίλειο της στάσης του Βάρδα Σκληρού το 979. Ωστόσο ο Δαβίδ υποστήριξε την στάση του Βάρδα Φωκά το 987 και μετά την αποτυχία της εξέγερσης, ο Δαβίδ αναγκάστηκε να ορίσει μετά τον θάνατο του την αυτοκρατορία κληρονόμο των εδαφών του.
Ο Βασίλειος μετά το θάνατο του Δαβίδ το 1000, προσάρτησε τα εδάφη στην αυτοκρατορία, οι Γεωργιανοί πρίγκιπες όμως προσπάθησαν να τα προσαρτήσουν αυτοί με αποτέλεσμα τον Βυζαντινό-γεωργιανό πόλεμο το 1014. Οι Γεωργιανοί ηττήθηκαν και τα εδάφη τους προσαρτήθηκαν και αυτά στην Βυζαντινή αυτοκρατορία το 1022. Οι επαρχίες αυτές οργανώθηκαν από το Βασίλειο Β΄ στο θέμα της Ιβηρίας με την πρωτεύουσα την Θεοδοσιούπολη. Ως αποτέλεσμα, το πολιτικό κέντρο του κράτους της Γεωργίας μετακινήθηκε προς τα βόρεια, όπως έκανε και ένα σημαντικό μέρος της γεωργιανής αριστοκρατίας, ενώ η αυτοκρατορία απέκτησε μια κρίσιμη βάση για περαιτέρω επέκταση στα εδάφη της Αρμενίας και της Γεωργίας.
Το 1045 με την προσάρτηση του Ανίου δημιουργήθηκε το διευρυμένο Κατεπανάτο Μεγάλης Αρμενίας και Ιβηρίας με πρωτεύουσα το Ανί.

Διοικητές

Η ακριβής χρονολογία διοίκησης των διοικητών του θέματος δεν είναι απολύτως σαφής, οι λίγες ελληνικές σφραγίδες από το θέμα δεν δίνουν τη δυνατότητα να χρονολογηθούν με ακρίβεια. Παρά το γεγονός ότι πολλοί μελετητές υποστηρίζουν ότι το θέμα πιθανότατα δημιουργήθηκε αμέσως μετά την προσάρτηση του πριγκιπάτου Τάο, είναι δύσκολο να εξακριβωθεί αν η βυζαντινή κυριαρχία επεκτάθηκε στο Τάο και το Ταύκ μόνιμα το 1000 ή μόνο μετά από την ήττα της Γεωργίας το 1022. Επίσης, είναι αδύνατο να εντοπιστούν τυχόν διοικητές πριν το 1025/6, που διορίσθηκε ο ευνούχος Νικήτας της Πισιδίας ως δούκας ή κατεπάνω της Ιβηρίας. Μερικοί μελετητές πιστεύουν, ωστόσο, ότι ο πρώτος δούκας της Ιβηρίας ήταν, είτε ο Ρωμανός Δαλασσηνός, είτε ο αδελφός του Θεοφύλακτος Δαλασσηνός που διορίστηκε μεταξύ 1022 και 1027 στον απόηχο της γεωργιανής εκστρατείες του Βασιλείου. Από το 1071 αναφέρεται ο Γρηγόριος Πακουριανός διοικητής του θέματος της.
Börse München

Ιστορία

Όπως και τα υπόλοιπα γερμανικά χρηματιστήρια, το Μόναχο δέχθηκε ισχυρό πλήγμα από το Κραχ της 13ης Μαΐου 1927 στο Χρηματιστήριο του Βερολίνου, με συνέπεια την πτώση του δείκτη μετοχών Statistisches Reichsamt κατά ποσοστό της τάξεως του 31,9% σε διάστημα μίας ημέρας (από 204 μονάδες σε 139 μονάδες), δύο χρόνια προ του Κραχ του 1929, έπειτα από άνοδο του δείκτη μετοχών κατά ποσοστό της τάξεως του 182,8% σε διάστημα 16 μηνών. Η Μεγάλη Ύφεση, στη συνέχεια, προκάλεσε σημαντική πτώση του δείκτη μετοχών, στα τέλη της δεκαετίας του 1920.
Μυθολογία του Θιβέτ

Με τον όρο Μυθολογία του Θιβέτ εννοείται έναν περίπλοκο σώμα μύθων και δοξασιών που αναπτύχθηκαν στη γεωγραφική περιοχή του Θιβέτ. Η αρχαία θρησκεία που επικρατούσε στο Θιβέτ αποκαλούνταν Μπον-πο και επικράτησε μέχρι τον 8ο αιώνα μ.Χ. όταν με βασιλικό διάταγμα αντικαταστάθηκε από τον Βουδισμό.

Κοσμογονία

Σύμφωνα με τη μυθολογία του Θιβέτ στην αρχή του κόσμου υπήρχε ένα αυγό το οποίο όταν έσπασε δημιουργήθηκε ο κόσμος και ο πρώτος άνθρωπος ο Γκες-μον. Ένας άλλος μύθος λέει ότι υπήρχε ένας απέραντος ωκεανός και καθόλου γη, σε αυτόν ζούσε μια χελώνα που μετέφερε λάσπη από τον βυθό του δημιουργώντας ένα νησί, το πρώτο κομμάτι γης. Πάνω σε αυτό το νησί σχηματίστηκε ένα μεγάλο βουνό, τα Ιμαλάια, ακολούθως δημιουργήθηκε ο πρώτος άνθρωπος και μετά τα στοιχεία της φύσης. Ταυτόχρονα φύτρωσε και το πρώτο δέντρο που κάποια στιγμή όμως μαράθηκε και άρχισαν να σπέρνονται στους ανθρώπους δυστυχίες και έριδες, τότε χωρίστηκαν οι άνθρωποι σε φτωχούς και πλούσιους. Μια άλλη εκδοχή αναφέρει ότι ο πρώτος άνθρωπος ήταν γιος του θεού Νιάμ και της γυναίκας του που ήταν θεά της γης.
Στη Θιβετιανή μυθολογία το Έβερεστ κρατούσε τον ουρανό αλλά και τον ένωνε με τη γη σε ένα σημείο που ονομαζόταν βράχος των πνευμάτων. Οι θεοί για να κατέβουν στη γη χρησιμοποιούσαν μια σκάλα , την ίδια σκάλα χρησιμοποιούσαν και οι άνθρωποι για να ανέβουν στον ουρανό. Ένα μεγάλο πουλί δίδαξε στους ανθρώπους να καλλιεργούν τη γη οργώνοντας με το ράμφος του τους αγρούς.
Το σύμπαν ήταν χωρισμένο σε έξι περιοχές, στη πρώτη που λεγόταν Ντέβαλκα ζούσαν οι θεοί. Στη Λόκα ζούσαν οι ημίθεοι , στη Λόκα των ανθρώπων οι άνθρωποι και στη Λόκα των ζώων τα ζώα. Στη Πετραλόκα ζούσαν τα φαντάσματα ενώ υπήρχε ακόμα μία περιοχή η Κόλαση.

Θεότητες

Στη Θιβετιανή μυθολογία υπέρτατος θεός είναι ο Νιάμ. Άλλες σημαντικές θεότητες είναι ο Γκάι-πα προστάτης των ανθρώπων, ο Λούνγκ-στο πνεύμα μεταφυσική διάσταση του ανέμου. Η Γκύου-μα αντίστοιχη της ινδικής Μάγια, οι Ντακίνις αντίστοιχες με τις νεράιδες, και η Ντεμ-τσογκ που σχετίζεται με αναπαραστάσεις της δημιουργίας του σύμπαντος.
Επίσκοπος Σαλώνων Φιλόθεος

Οικογένεια

Γεννήθηκε το 1650. Το επώνυμό του ήταν Χαριτόπουλος και καταγόταν από την Αγία Ευθυμία Φωκίδας. Ο πατέρας του ονομαζόταν Ιωάννης και η μητέρα του Βιολέτα. Η οικογένεια είχε τέσσερα παιδιά, από τα οποία ο Φιλόθεος ήταν ο μεγαλύτερος. Το κοσμικό του όνομα ήταν Φίλιππος. Τα άλλα του αδέλφια ονομάζονταν Δημήτριος, Μαρία και Γιώργος. Η μητέρα και η αδελφή του πέθαναν από λοιμό. Μεγάλωσε στα Σάλωνα (Άμφισσα), όπου έλαβε και την εγκύκλιο μόρφωση. Χρίστηκε αρχιερέας Σαλώνων σε ηλικία 35 ετών.

Η εξέγερση στην Παρνασσίδα

Μετά τον Κρητικό πόλεμο (1645-1669) και την εξέγερση των Μανιατών στην Πελοπόννησο την περίοδο 1659-1667, οι Ενετοί ξεκίνησαν νέο πόλεμο εναντίον των Τούρκων, το 1684, αρχικά στα νησιά του Ιονίου, την Ήπειρο και στην περιοχή της Πελοποννήσου και αργότερα και στην Στερεά Ελλάδα. Αρχηγός των Ενετών ορίστηκε ο Φραντζέσκο Μοροζίνι.
Το 1687 ξεσπά επανάσταση και στην Στερεά Ελλάδα. Στην περιοχή της Παρνασσίδας, τον κύριο ρόλο παίζουν ο επίσκοπος Σαλώνων Φιλόθεος, ο οποίος συνεργαζόταν με τους Βενετούς, και ο αρματωλός Κούρμας, που κατέλαβε τα Σάλωνα, το Λιδωρίκι και τον Έπακτο (Ναύπακτος). Ο Φιλόθεος εκδιώξε τους Τούρκους από την περιοχη της Παρνασσίδας και στη συναίχεια πήγε στην Κόρινθο, οπού συνάντησε τον Μοροζίνι και του μετέφερε τα γεγονότα, ενώ συμμετείχε και σε συμβούλιο που έγινε εκεί για τις επόμενες κινήσεις που έπρεπε να γίνουν. Έπειτα, ανέλαβε την δοιήκηση της περιοχής των Σαλώνων. Μαζί με τον Κούρμα, αποφάσισαν να επιτεθούν το Ζητούνι (Λαμία), χωρις επιτυχία, ενώ επιτέθηκαν και ενάντια στο Ταλάντι (Αταλάντη).
Το 1697, ο μπέης της Μάνης Λιμπεράκης Γερακάρης, που εκείνη την εποχή πολεμούσε ακόμα στο πλευρό των Τούρκων κατά των Ενετών, μεταβαίνει στην Στερεα Ελλάδα. Ο Γερακάρης αρχικά αντιμετωπίζεται από τους Μεϊντάνη, Σπαθογιάννη και Λουδουρέκα στον Αχελώο και καταφεύγει στο Καρπενήσι. Στη συνέχεια αποφασίζει να επιτεθεί εναντίον των Σαλώνων, αφού πρώτα απέστειλε απειλητικές επιστολές εναντίον των κατοίκων της πόλης, ζητώντας την παράδοσή τους. Εκεί, ο Κούρμας και Φιλόθεος, επικεφαλής των αρματωλών και των εγχώριων, τον αντιμετωπίσαν σε μάχη έξω από την πόλη, αναγκαζοντάς τον να υποχωρήσει ξανά στο Καρπενήσι. Στην μάχη αυτή, όμως, ο Κούρμας πεθαίνει και ο Φιλόθεος τραυματίζεται σοβαρά στον λαιμό. Ύστερα από δέκα ημέρες πεθαίνει και αυτός.

Η διαθήκη του αδελφού του

Κύρια πηγή για την ζωή του επισκόπου Φιλόθεου, αποτελεί η διαθήκη του αδελφού του Δημήτριου. Ο Δημήτριος και ο Γεώργιος Χαριτόπουλος κατέφυγαν στην Ζάκυνθο, στο χωριό Καταστάρι. Στην διαθήκη του (γραμμένη το 1708) περιγράφει γεγονότα από τη ζωή του Φιλόθεου και δίνει στον αδελφό του Γεώργιο την εντολή να μεταφέρει τα οστά του Φιλόθεου, τα οποία έχει κρύψει σε κάποια σπηλιά, και τα δικά του, στην πατρίδα του, όταν αυτή θα είναι πια ελεύθερη, όπως τον είχε ορκίσει ο αδελός του.
Η πρώτη δhμοσίευση έγινε από τον Σάθα στο περιοδικό Χρυσαλλίς, το 1867. Την συμπεριέλαβε στο έργο του Θανάσης Διάκος ο Αριστοτέλης Βαλαωρίτης, ενω ο Σάθας την συμπεριλαμβάνει και στο έργο του Τουρκορκατούμενη Ελλάδα.
Επιστολές του Φιλόθεου στον Μοροζίνι, περιλαμβάνονται στο Νέος Ελληνομνήμων του Σπ. Λάμπρου.
Ζοακίμ Ραφαέλ Μπράνκο

Βιογραφία

Γεννήθηκε το 1953. Υπηρέτησε στο αξίωμα του Υπουργού Εξωτερικών την περίοδο από το 2000 ως το 2001. Τον Ιούλιο του 2003 ανέλαβε Υπουργός Δημοσίων Έργων. Την ίδια περίοδο τέθηκε υπό κράτηση από το στρατό κατά το σύντομο πραξικόπημα που ήταν επιτυχημένο και οδήγησε στην ανατροπή της κυβέρνησης. Νέος ισχυρός άνδρας της χώρας έγινε ο Φερνάντο Περέιρα.

Πρωθυπουργία

Έπειτα από την ήττα του πρωθυπουργού Πατρίς Τροβοάντα με πρόταση μομφής κατά της κυβέρνησής του, το Μάιο του 2008, ο Πρόεδρος Φραντίκε ντε Μενέζες ζήτησε από το κόμμα MLSTP/PSD, το οποίο ήταν τότε στην Αντιπολίτευση, να σχηματίσει νέα κυβέρνηση. Στις 23 Ιουνίου του 2008 ανέλαβε νέος Πρωθυπουργός ο Μπράνκο. To κόμμα του Τροβοάντα Ανεξάρτητη Δημοκρατική Δράση (ADI) κατήγγειλε το διορισμό του Μενέζες στην πρωθυπουργία ως αντισυνταγματική
To κόμμα του Μπράνκο ηττήθηκε στις βουλευτικές εκλογές που διενεργήθηκαν την 1η Αυγούστου 2010, καθώς έμεινε στις 21 έδρες, επί συνόλου 55 στο κοινοβούλιο.
LinkedIn

Μέλη

Ο ιστοχώρος είναι διαθέσιμος σε 24 γλώσσες, αγγλικά, γαλλικά, γερμανικά, ιταλικά, ισπανικά, πορτογαλικά κλπ. Σήμερα θεωρείται ο πιο επιτυχημένος ιστοχώρος επαγγγελματικής κοινωνικής δικτύωσης παγκοσμίως, μετρώντας περισσότερους από 300 εκατομμύρια εγγεγραμμένους χρήστες σε περισσότερες από 200 χώρες. Υπερτερεί σημαντικά έναντι των κύριων ανταγωνιστών του Viadeo (50 εκατομμύρια) and XING (12 εκατομμύρια).
Σύμφωνα με την Πανελλήνια ετήσια Έρευνα του 2012 για τη συμπεριφορά των χρηστών των Μέσων Κοινωνικής Δικτύωσης από το Εργαστήριο Ηλεκτρονικού Εμπορίου- ELTRUN, του Οικονομικού Πανεπιστημίου Αθηνών, πάνω από 511.291 χρήστες του LinkedIn βρίσκονται στη Ελλάδα.

Διακρίσεις

To 2007 κέρδισε δύο βραβεία στον ετήσιο θεσμό Webby Awards στις κατηγορίες Services (υπηρεσίες) και Social Networking (Κοινωνική Δικτύωση).